text: 46 uheld på fire år
  19 juli 2019 kl. 05.12
  En ny opgørelse viser, at særligt to vejstrækninger i Esbjerg er farlige for trafikanter. 
  På fire år er 12 personer kommet til skade i trafikken på den sorteste plet på Esbjergs vejkort. Det viser en ny sortpletudpegning, som Esbjerg Kommune har fået udført.
  Ifølge jv.dk viser opgørelsen, at politiet på strækningen på Strandby Kirkevej mellem Storegade og Frejas Alle har registreret i alt 38 uheld, hvoraf 12 altså har været med personskade i perioden 2014 til 2018.
  Også en cirka 400 meter lang strækning på Storegade mellem Ringen og Grundtvigs Alle udgør en sort plet. Her har politiet registreret otte personskadeuheld fra 2014 til 2018. 
  
  Udvalgsformand: Tallene gør indtryk
  De sorte pletter er på dagsordenen, når Esbjerg Kommunes Teknik- og Byggeudvalg kommer tilbage fra sommerferie.
  - Her laver vi en trafikanalyse, for at finde ud af, hvor det går galt, og hvad kan vi gøre, så trafikanterne kan færdes mere sikkert i området, fortæller udvalgsformand Søren Heide Lambertsen (Soc.dem.) til TV SYD og tilføjer:
  - Vi vil analysere det helt til bunds for at være sikre på, at det, vi gør, også har en effekt.
  